Белая бярозка
*Рыгор Няхай*

Белая бярозка,

Дробная раса.

Ў полі каля вёскі

Пасадзіў я сам.

— Ты расці, бярозка,

Белая кара,

Тоненькая ножка

Быццам з серабра.

Вырасту дарослым —

Станем мы сябры.

Калі ранкам росным

Выйдуць трактары.

Загудуць за вёскай,

Зацвіце зямля,

Так і знай, бярозка,

Буду там і я.

А калі настане

Спёка ў летні дзень,

Ты прыкрый лістамі,

Прынясі нам цень.

Каб не знаць нам стомы

У рабочы час,

Як у родным доме,

Прыгалубіш нас...

Скажа падарожны:

— Адпачыць бы час.

Ты адкажаш: «Можна

Пада мной якраз».

Паміж кветак сініх

Сядзе ў халадку,

А цябе пакіне,

Скажа ўсё ж: — Пакуль!

Гэтак добра будзе

Нам з табой тады.

Не ламайце ж, людзі,

Дрэўцаў маладых.

Дык расці ж, бярозка,

Дробная раса,

Што вясной ля вёскі

Пасадзіў я сам.

1957 г.